 Marka hore iga guddooma salaan diiran, salaan ka dib; walaalayaal waad arkaysaan meesha uu maanta marayo dalkii Soomaaliyeed, dhibaato fara badan ayaa jirta, waxaa baabaay oo dhulka la sinmay qaranimadii iyo haybaddii Soomaaliyeed, waxaanna u qaybsannay in qaxday oo qurbaha ku qaribantay, dhinaca diinta iyo dhaqankaba ka liita, in dalkii wali joogta oo iyaguna la ildaran macaluul, cudurro, waxbarasho laaan iyo ammaan darro, in kale way naga dhimatay, geeridu waa xaq laakiin dhimasho aan munaasib ahayn, waxay hoog u tahay kan wax dilay ee aan qeexi karin sababta uu u dilay walaalkii, wax walba dalkii waa ka dhaceen dhibaato kala daranna waa la soo maray, waa la kala qaxay , nin walba gobolkii ama tuuladii uu asal ahaan ku dhashay ayuu aaday si uu reer tolkii bartanka uga galo, goboladii dalka in badan oo ka mida maanta nabad ayaa ka jirta, dib u dhis ayaa ka socda, maamullo lagu nabad galo ayaa la yagleelay, waxaana la oran karaa goboladii dalka Soomaaliya intoodii badnayd waxay ku naaloonayaan nabad ka horumarsan midda ka jirta caasimaddii dalka oo loo tirinayo inay tahay meel maanta Hawiye ku soo haray. 